  Алёна Григорьева Бензинлы акцизъёслэн йылэмзы Удмуртиысь Сюрес фондлы 150 млн манет ваёз. Та сярысь «Удмуртия» агентстволы транспортъя но сюресъя Удмуртилэн министрэз Виктор Вахромеев ивортӥз. «Та ӟеч ивор. Ватсаськем коньдон фондэ туннэ туж кулэ, со трос ке но ӧвӧл. Таяз аре инкуазь милемлы 15 няськытан вакыт «кузьмаз», температура я плюсэ, я минусэ шуак выжилӥз. Соин асфальтмы но оглом сюресъёсмы сыӵе уродэсь», - валэктӥз Вахромеев. 29 тулыспалэ Росси правительствоын бензинлы но дизель эстӥськонлы акцизъёсты йылон сярысь кат потӥз, кудӥзъя 1-тӥ оштолэзьысен бензинлы акциз 1 литр понна 2 манетлы будэ, дизтопливолы – 1 манетлы. Тодады вайытом, таяз арын акцизъёсты огпол будэтӥзы ини. 1-тӥ толшорысен Евро-5 бензинлы акциз 36,1% йылӥз, дизтопливолы – 20,3%.  